同梅聖俞送尹郎中監舒川靈仙觀
作者：劉敞
朝代：宋

paragraphs: 真人西度關，乃祖獨知之。
强著五千言，竦身棄喧卑。
靈光無時没，人世自超忽。
上下千歳間，裔孫亦清出。
論兵復擊劍，遠與道同符。
功名不如意，白髪笑桑榆。
藏書天祿閣，卜居天柱山。
此職無吏責，去去何時還。
山中醉白雲，山下弄流水。
吾已了損益，未知生死耳。
聊登千仞巔，下視寰中塵。
更因長風來，揮手謝世人。